**Moralsk Ræsonnement**

**Karen er 17 år - Mors kæresteforhold**

Karen er 17 år og bor hjemme ved sin mor og dennes kæreste. De bor 15 km uden for byen, så Karen har tit brug for at blive kørt til og fra skole, eller til busstationen i den nærmeste by. Morens kæreste har boet med Karens mor og Karen i 4 år, og Karen har det rigtig godt med ham. Karen har tillid til ham, hun holder af ham, og han er det nærmeste, hun kommer med at have en far. Han vil gøre rigtig meget for Karen og har også hjulpet hende ud af problemer. Karen har det godt med sin mor, de har tidligere skændtes meget, men nu har de fundet ud af, at de kan snakke om tingene.

En dag ligger Karen syg derhjemme. Hendes mor er også hjemme, og hun har travlt ved sin computer. Da mor er ude af stuen ser Karen ved et tilfælde, at moderen har oprettet en profil på en netdating side, hvor hun har beskrevet sig som single.

**Hvad er dilemmaet?**

**Hvilke tanker og følelser kan Karen have?**

Skal Karen fortælle mors kæreste, at hun har set, at moderen har en profil på netdating?

*Ja / Nej / Ved ikke*

Moderen fortæller efter nogle dage, at hun har fundet en ny flirt på netdating, og at hun vil køre ud for at besøge ham. Da moderens kæreste kommer hjem, spørger han Karen, hvor hendes mor er henne.

* Skal Karen fortælle ham sandheden om, hvor hendes mor er henne?

*Ja / Nej / Ved ikke*

Mor fortæller Karen, at hun vil slå op med kæresten, og siger, at Karen må ikke sige noget til ham, for hun vil vente med at sige noget til efter jul, det er om 2 uger.

* Skal Karen sige til sin mor, at hun ikke kan holde på denne hemmelighed?

*Ja / Nej / Ved ikke*

Karen vælger ikke at sige noget og holder på hemmeligheden. Karen kan mærke at det er svært og får det helt skidt fysisk. Så en dag spørger moderens kæreste, om Karen vil med ind og købe julegave. Da de kommer ind til byen viser det sig, at han har brug for hjælp til at finde den ring, han vil købe til moderen i julegave.

* Skal Karen nu fortælle ham, at hendes mor vil gå fra ham?
* *Ja / Nej / Ved ikke*

Hvis nu vi vender historien rundt, sådan at det er moderens kæreste der har fundet en ny flirt, og betroet Karen, at han vil gå fra hendes mor.

* Skal Karen så fortælle sin mor at hendes kæreste vil gå fra hende?

*Ja / Nej / Ved ikke*